**Midsund** er en tidligere kommune i Møre og Romsdal som eksisterte fra 1965 til 2019. 1. januar 2020 ble kommunen slått sammen med Molde kommune.

Kommunens administrasjonssenter lå i tettstedet Midsund, som utgjør sentrum på Otrøya. På Otrøya ligger også Otrøy kirke (1878) og Nord-Heggdal kapell (1974). På Midøya ligger Søre Midøy kapell. Sentrum på Otrøya er oppkalt etter sundet som går mellom øyene Otrøya og Midøya, Midsundet (norrønt: Miðjusund). Det første elementet i navnet Miðja betyr «midten» og det andre elementet sund betyr «sundet».

Midsunds kommunevåpen ble vedtatt ved Kongelig resolusjon 1987 med blasoneringen «På blå grunn to sølv trekantar, den nedste vend nedover».
De to trekantene i våpenet symboliserer ei øy som speiler seg i havet, noe som vitner om kommunens nære tilknytning til nettopp havet.

Geografi
--------

Kommunen besto av øyene Otrøy, Midøy, Dryna, Magerøy samt øya Tautra. Øygruppa ligger ved inngangen til Romsdalsfjorden ut mot Atlanterhavet og var omgitt av kommunene Aukra mot nord, hjemkommunen Molde i øst, Vestnes i sør, Ålesund kommune mot sørvest og nordvest (Haram og Sandøy). Otrøy og Midøy har utpregede fjellmassiv. Oppstadhornet var kommunens høyeste topp (737moh).

Det er bygd omfattende veinett, med bruforbindelse Dryna–Midøy, Midøy–Otrøy og Otrøy-Magerøy. Det er også en ferge med ruter mellom Dryna fergekai – Brattvåg fergekai (mot Sunnmøre) og Solholmen fergekai, Otrøy – Mordalsvågen fergekai, Molde.

Historie
--------

1. januar 1965 ble Midsund etablert etter at den gamle kommunen Sør-Aukra ble slått sammen med sørlige del av Midøya og naboøya Dryna, som var en del av Vatne kommune. Tidligere var øyene en del av herredet Aukra, som i 1924 ble delt i Nord-Aukra og Sør-Aukra (nordlige del av Midøya samt Otrøya).

Bosetting er påvist fra steinalderen, 6–8000 år f.Kr. og i nyere tid fra 1400-tallet. 

I perioden 26. februar 1658 til 27. mai 1660 gikk grensen mellom Danmark-Norge og Sverige over Midøya. Grensen gikk mellom gårdene Gangstad og Bjørnarem, og her ble det satt opp et steingjerde (bygd på 1800-tallet). Skillet ble brukt som grense mellom Sør-Aukra og Vatne.

### Politikk

#### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Høyre | 29,0 | +5,3 | 277 |  | 5 | +1 | 2 |
| Senterpartiet | 23,0 | +6,8 | 220 |  | 4 | +1 | 1 |
| Venstre | 18,8 | +0,1 | 180 |  | 3 |  | 1 |
| Arbeiderpartiet | 14,5 | +14,5 | 138 |  | 3 | +3 | 1 |
| Kristelig Folkeparti | 7,5 | –5,7 | 72 |  | 1 | –1 |  |
| Fremskrittspartiet | 7,1 | –21,0 | 68 |  | 1 | –4 |  |
| Valgdeltakelse/Total | 62,6 % | 1 538 | 17 | 5 |
| **Ordfører:** Odd Helge Gangstad (Sp) | **Varaordfører:** Frits Inge Godø (V) |
| Merknader: Kilde: valgresultat.no og Misund kommune |

Samfunn
-------

### Dialekt

Misundingen snakker romsdalsdialekt og bruker «i» som førsteperson entall. Men det går et gammelt språklig skille ved det tidligere omtalte steingjerde. På sørsiden av skillet snakker storparten av befolkningen fortsatt sunnmøring og bruker «ej» som førsteperson entall.

### Næringsliv

Næringslivet i Midsund er preget av fiske, oppdrett, jordbruk og havrelatert mekanisk industri.

Største mekaniske bedrift i Midsund var Midsund Bruk, som fra mars 2020 har valgt å legge ned å avslutte driften. 

### Idrett

Midsund har eget idrettslag; Midsund Idrettslag og i kommunen fantes Midsund Stadion, Skeidvoll Kunstgrasbane og en moderne idrettshall med treningsstudio.

### Kultur

Kinoen hadde tilholdssted i Bygdheim forsamlingshus med plass til 170 personer.

Midsund musikklubb er en organisasjon som jobber for levende musikk i Midsund. Har øvingslokale/studio tilgjengelig for medlemmer på Bygdheim forsamlingshus. Arrangør av den årlige Øyapop.

Kristne organisasjoner driver ulike aktiviteter for barn, ungdom og voksne. Dessuten var det bygdalag og husstyre knyttet til fem forsamlingshus der det er bygdafester, karneval, ungdomsklubb og diskotek. Her holdt også sanitetsforening, husflidslag, redningsforening og husmorlag til.

I tillegg er det dansemusikkgrupper, kor, spelemannslag, slekt- og historielag, bridgeklubb, rotaryklubb, dykkerklubb, crossklubb, jeger- og fiskeforening og skyttarlag. 

Lokalavisa for Midsund heter *Midsundingen*. Før var *Øyavis* lokalavisa til tidligere Midsund kommune, men ingen tok jobben etter at redaktøren i lokalavisa brått gikk bort.

Severdigheter
-------------

* Bjørneremshellarane
* Kvernhuset i Heggdalsvika
* Helleristninger på Nord-Heggdal
* Riksgrensa Danmark/Norge – Sverige
* Franskhelleren
* Hellekista på Orset
* Midsundtrappa

Kjente midsundinger
-------------------

* Anton Beinset (1894–1963), journalist/forfatter
* Eivind Reiten (f. 1953), generaldirektør i Norsk Hydro 2001-2009
* Ole Arve Misund (f. 1958), direktør i Norsk polarinstitutt fra 2017
* Eldbjørg Raknes (f. 1970), jazzmusiker
* Steinar Raknes (f. 1975), jazzmusiker

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  «Befolkning, 1. januar 2016». Statistisk sentralbyrå.
3. ↑  Oluf Rygh: Norske gaardnavne
4. ↑  «Godkjenning av våpen og flagg, Midsund kommune, Møre og Romsdal.». Lovdata. 15. mai 1987.
5. ↑  «Riksgrensa på Midøy | Kulturnett Møre og Romsdal». *mr.kulturnett.no*. Arkivert fra originalen 30. oktober 2020. Besøkt 10. februar 2020.
6. ↑  fylkeskommune, Møre og Romsdal. «Digergubben via Midsundtrappa - Turar - Morotur - Møre og Romsdal fylkeskommune». *mrfylke.no* **(norsk)**. Besøkt 2. februar 2018.

Eksterne lenker
---------------

* Offisielt nettsted Rediger på Wikidata

* (en) Midsund (former municipality) – kategori av bilder, video eller lyd på Commons Rediger på Wikidata
* Midsund - Allkunne,levande leksikon
* Midsund - Store norske leksikon
* Midsund - bilder på internett
* Midsund - bilde av tusenårsstedet Arkivert 29. november 2011 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** VIAF **·** LCCN **·** GeoNames **·** Sentralt stedsnavnregister
 |